Mwe!
Mwalimu jumo wadishaliya kutakatuka kunninga Yesu aashidoni,
“Mwalimu,
Ngutendé nyamani pakulota ngupate shingumi shíkamalilika?”
Yesu kushidoni,
“Da mu Lilamulo mo,
vaandiké nyamani?
Paunashomya po wigwa dashi?”
Nae kushidoni,
“Nnagwaledye Umu Nnungu wako na ntima wako uti,
ungumi wako uti,
dimongo dyako uti,
ding'anong'ano dyako uti na nnagwaledye mujo kenga mo mwaulinagwaladyedya umwene.”
Yesu kutwala kushidoni,
“Undijang'ula shana.
Tandedya vyovyo vyo,
uname.”
Kanji mwalimu wadishaliya pakulota alilodye kuvanavo ishaliya andímudya Yesu doni,
“Shapo na nyangu jo ni wakwashi kavili?”
Yesu kushidoni,
“Munu jumo andyúma pa Yelusalemu kwalalela ku Yeliko;
nindila kukodyanianavo vakwiva,
vanavo kumuulanga uti vyagwéte,
kunkanyalanga kuka kunneka àdilike.
Kwakulolowananga nkúlangalalela-shadaka jumo kwalalela indila yoyo;
akamwone munu aijá,
nae nanyenje,
shembe,
ajo áuka jo.
Namomo mulawi jumo pawikile palyutu alilá akamwone,
nanae,
vee,
kulyukila.
Kanji nshamaliya jumo áshuka kwashuka,
pawikile palyutu lyavéle munu aijá,
akamwone andímwanangila shididi.
Anímmandika kumuukanga makana atanga mauta na ugwalwa wavyepo,
kunkwedya mupunda wake kumuukanavo paing'ande yavajeni kutwala kumwangangalanga.
Palyamba lyake,
andyúmya njuluku kumupa mwene ing'ande kumwaulila doni,
‘Mwangaikangile munu aju nimwene panguja shinu shoeshoe shalota kutumila,
nangu ndakuujidya.’
Dashi,
pakati pavanu ava vatatu,
wakwashi waumwona kulilodya kuva muje munu wavankanyalénge vakwiva avo?”
Nae kushidoni,
“Jo ámwanangidile shididi jo.”
Kutwala Yesu kushidoni,
“Bai wena ukatandele momo.”